
«Sklenka Melta». Concepte, composició escènica i direcció: Vivian Friedrich. Performance: Clara Cortés, Agustí Margarit, Jorge Castro, Vivian Friedrich. Creació: Clara Cortés, Agustí Margarit, Jorge Castro, Sonia Prado. Suplència, creació audiovisual i assistència a la direcció: Amaya Goñi. Creació d’objectes de vidre: Vivian Friedrich, Ula Goldasz, Ferran Collado, Ondrej Novotny – Novotny Glass. Espai sonor i composició musical: Maider Lasa Santamaría, Carlos Parra. Mirada externa: Elena Zanzu, Sara Serrano. Disseny de la il·luminació: Conchita Pons. Tècnica d’il·luminació: Viera Slujalkovsky. Col·laboracions d’investigació: L.E.C. La Central del Circ: Aitzol Iraola, Candela Casas, Elisa Strabioli, Esteban Trindade, Gabriela Olivera, Ludmila Ayelen Gutiérrez, Luis Valle, Maragda Induráin. Comunicació: Joana Micó. Fotografia: Tara Juno Rowse, Joana Micó. Vídeo: Clara Pedrol, Amaya Goñi. Espais de creació: Nau Churuduu, Roca Umbert. Producció executiva: Mara Maso. Una coproducció del Mercat de les Flors. Amb el suport Generalitat de Catalunya, Wroclawski Instytut Kultury – Mobility Fund, Beques BCN Crea, Beques Recerca OSIC, La Central del Circ, Cirqueon, Convent de les Arts i Roca Umbert Fàbrica de les Arts, ACAV - Associació Catalana de les Arts del Vidre. Festival Grec 2025. SAT! Sant Andreu Teatre, Barcelona. Del 3 al 4 de juliol 2025.

_______________________________________________________________
Enigmàtic i transparent, però sobretot, absorbent


La relació que Vivian Friedrich amb el vidre és absoluta. El vidre és físic i és sord. Però ella hi troba ressons, humanitat i una fisicitat que atén els possibles talls (tot i vigilar que no es repeteixin les lesions per la fragilitat del material) com a un joc ritual de confiances i descobertes. Joan Català és un artista de família del ferro i, en va fer homenatge a 5.100 m/s. Rara vegada abandona la seva bata de treball grisosa. Vivian entén el vidre des de la transparència. S’hi exposa i convida a una poètica trasbalsadora.

Ja ho va demostrar en el seu primer treball (Kristall bohème), en què s’inspirava en l’obrador de cristalleria de bohèmia familiar. Ara, ha ajuntat un equip per demostrar que, si es treballa, el vidre és elàstic, resistent i des de la seva fragilitat (és trencadís, i deforme) amaga el risc que sintonitza amb l’element bàsic del circ. Un any després de la seva presentació al Trapezi, dijous el va estrenar al Bartrina. Acceptant i flirtejant amb el risc però escapant-se dels perills.

Sklenka Melta és una obra d’una poètica incontestable. Va molt més enllà del faquirisme i d’una exhibició personal. Friedrich ha convocat uns altres tres intèrprets que juguen al risc amb el vidre. Jugant amb una cadència lenta (fer una peça de vidre demana temps i equilibrar bé el gruix de l’element viu). No decau. Arrossega i persuadeix alhora que provoca angúnia amb els desplaçaments dels intèrprets per sobre dels fragments de vidre que es trenquen (perquè cauen o perquè es llancen deliberadament). Aquest espectacle tensionat com un vidre ben cuit que es podrà veure al Festival Grec aquest juliol.

Sklenka Melta contradiu l’Enciclopèdia Catalana (el vidre és una “substància dura i trencadissa quan és freda, però pastosa i plàstica a temperatures elevades”). Perquè demostren que es pot fer contorsions a una columna d’elements de vitrall fred com si ho fes la columna vertebral. És resistent fins al punt de poder-hi pujar a sobre un tub buit i fer funambulisme o bé d’arrepenjar-s’hi com si fos un trapezi.

L’acció té una magnètica similar a la de contemplar com els vitrallers fan cavallets al taller obert del Poble Espanyol. Demana una certa contemplació, que, així i tot, es pot trencar amb desplaçaments ràpids, amb canvis de vestuari, amb instants d’intimitat entre el cos desproveït de res que el protegeixi i el vidre aparentment inestable. També s’atreveixen a fer equilibris a partir dels tubs que s’han partit a l’escena o malabarisme amb unes pilotes de vidre que, en realitat tenen pesos i volums inexactes.

La fredor del vidre ve relacionada també amb la seva transparència. Es tracta d’un personatge a escena franc, que no s’excusa ni traeix, però que tampoc té opció a aguantar més del que la física li permet. I en aquest equilibri transita una peça que descobreix diferents cossos, diverses maneres d’interpretar l’escena, de moure’s i d’abraçar. La música integra el so del fogó i el ressò de l’aire quan xiula en un objecte amb un petit orifici de sortida. Friedrich dialoga secretament amb el vidre i ho fa partícip a un conjunt d’intèrprets i al públic, en una mena de ritual absorbent.

Jordi Bordes, Recomana, 5 juliol 2025

L’escenari dels vidres trencats


Per veure la fragilitat cal veure les fortaleses. Les de Vivian Friedrich en són moltes. Artista de circ i investigadora de nous llenguatges a través de diferents materials. Però el vidre el porta a l’ADN. Va néixer en una família de vidrier(e)s, coneguts com a vidrier(e)s de Bohèmia.  Sklenka vol dir vidre i melta, fondre. I Sklenka Melta és un espectacle que fon circ i dansa, transparències i reflexos, trencadisses i possibles talls, i dansa trencada i continua.

Per veure la fragilitat del vidre cal que es trenqui. I cal patir, per si es faran mal, per si es trencarà. Aquest és un circ de patir.

Els malabars, equilibris i destreses són espectaculars. Però jo vaig copsar un seguit de tot això. Un sé fer això, i això. I certament està molt ben executat. Però em va faltar lligar una cosa amb l’altra, o no ho vaig saber entendre. I tot era tan fosc, tènue, inquietant… que el relaxament només es trencava, com el vidre, quan quelcom explosionava o s’atomitzava.

El vidre es va trencar a bocins, i l’espectacle costava que els unís. Malgrat tot, els artesans del circ i del vidre es van posar a prova, i a una prova amb molt de risc.

Carme Canet, Recomana, 5 juliol 2025

